ตราสารหนี้-เงินบาทนิ่ง
ตราสารหนี้ระยะสั้นขึ้นเล็กน้อย ค่าเงินบาทแข็งจิ๊บๆ รับมติคงดอกเบี้ย 2.75%
21 ก.พ. 2556

ตราสารหนี้ระยะสั้นขึ้นเล็กน้อย ค่าเงินบาทแข็งจิ๊บๆ รับมติคงดอกเบี้ย 2.75% 
สมาคมตราสารหนี้ไทย เปิดเผยภาวะการซื้อขายภายหลังที่ประชุมคณะกรรมการนโยบายการเงิน (กนง.) มีมติคงอัตราดอกเบี้ย 2.75% ว่า อัตราผลตอบแทน (Yield Curve) ปรับตัวเพิ่มขึ้นเล็กน้อยในตราสารอายุน้อยกว่า 5 ปี ประมาณ 0.01% และมูลค่าการซื้อขายรวมทั้งวันอยู่ที่ 84,359 ล้านบาท 
“พันธบัตรธนาคารแห่งประเทศไทย มีมูลค่าการซื้อขายเท่ากับ 48,950 ล้านบาท หรือคิดเป็นสัดส่วน 58% ของมูลค่าการซื้อขายทั้งหมด”
ทางด้านนักลงทุนต่างชาติมียอดซื้อสุทธิ 1,392 ล้านบาท นักลงทุนกลุ่มบริษัทหลักทรัพย์จัดการกองทุน (บลจ.) ซื้อสุทธิ 16,641 ล้านบาท กลุ่มนิติบุคคลในประเทศซื้อสุทธิ 670 ล้านบาท
รายงานข่าวเปิดเผยว่า พันธบัตรรัฐบาลรุ่นอายุ 30 ปีที่ประมูลในวันที่ 20 ก.พ.ที่ผ่านมา ได้รับความสนใจจากนักลงทุนสูงถึง 2.46 เท่าของวงเงินประมูล 
ด้านอัตราแลกเปลี่ยนเมื่อวันที่ 20 ก.พ.ที่ผ่านมา บริษัท ศูนย์วิจัยกสิกรไทย เปิดเผยว่า ค่าเงินบาทขยับแข็งค่าขึ้นเล็กน้อยตามสกุลเงินอื่นๆ ในเอเชีย โดยปิดที่ 29.79 บาทต่อเหรียญสหรัฐ เทียบกับวันก่อนปิดที่ระดับ 29.86 บาท 
“การเคลื่อนไหวของเงินบาทยังคงเป็นไปอย่างปกติ หลังจากที่ กนง.มีมติคงอัตราดอกเบี้ยนโยบายไว้ที่ 2.75% ตามการคาดการณ์ส่วนใหญ่ของตลาด” บริษัท ศูนย์วิจัยกสิกรไทย ระบุ